
MINUTI

Laqgħa tal-Kunsill Lokali tas-Siġġiewi

ID-DISA’ LEĠISLATURA

Laqgħa Numru 487 (9-30)
It-Tnejn 15 ta’ Ġunju 2026 fis-6.00 ta’ filgħaxija 
Il-Kunsill Lokali tas-Siġġiewi ltaqa’ fiċ-Ċentru Ċiviku tas-Siġġiewi li jinsab fl-indirizz 18, Pjazza San Nikola, is-Siġġiewi.
PREŻENTI:

Is-Sindku Julian Borg
Il-Viċi Sindku Ryan Cachia 

Il-Kunsillier Dominic Grech (daħal għal-laqgħa fis-7.22pm)
Il-Kunsillier Charles Vassallo

Il-Kunsillier Stephanie Vassallo

ASSENTI B’APOLOĠIJI (Skont Ordni Permanenti 14A(3):

Il-Kunsillier Christopher Farrugia 

Il-Kunsillier Albert Pace 

ASSENTI
UFFIĊJAL PREŻENTI:

Ritienne Giorgino – Segretarju Eżekuttiv

Minuti

Is-Sindku preseda l-laqgħa.

	Qari tal-ittri ta’ apoloġiji

Is-Segretarju Eżekuttiv qrat l-ittri ta’ apoloġija tal-Viċi Sindku.
Kunsiderazzjoni u Approvazzjoni tal-Minuti

Il-Minuti, mibgħuta qabel lill-Kunsilliera, ġew ikkunsidrati bħala moqrija.  Is-Sindku ressaq il-Minuti tas-Seduta 486 għall-approvazzjoni.  Il-Viċi Sindku ssekonda.  Il-Kunsill approva il-Minuti bħala dokument korrett.
Punti li joħorġu mill-Minuti

Ma kienx hemm punti.
Komunikazzjoni mis-Sindku
Is-Sindku preżenta kont ta’ ARP għax-xogħol fir-reading garden, li mhux inkluż fil-lista tal-pagamenti u ċ-ċertifikazzjoni relatata minn naħa ta’ projects Green.  Hu talab l-approvazzjoni. Il-Kunsill unanimament approva.
Is-Sindku preżenta Addendum għall-ftehim tar-Reading Garden ma’ Projects Green.  Huwa qal li hemm żieda fil-BOQ dovuta għal bdil fil-materjal li huwa iktar resistenti.  Huwa għamilha ċara li dan il-proġett huwa finanzjat interament minn Project Green u li ċ-ċertifikazzjoni tax-xogħolijiet u l-kejl huma isiru wkoll mill-periti ta’ Project Green.  Il-Kunsill approva l-emendi.
Is-Sindku preżenta talba mis-Siġġiewi Football Club biex tiġi rilokata il-magna tal-BCRS biswit il-Kumpless sportiv John Debattista minħabba li ser jibdew xogħolijiet infrastrutturali fil-kumpless. Il-Kunsill iddiskuta t-talba u ippropona li l-magna tiġi rilokata fi Triq Salvu Borg Olivier, wara l-lattrina, inklużi il-cameras.  Il-Kunsillier Charles Vassallo talab li ssir laqgħa fuq il-post mal-kumpanija biex jikkonfermaw il-post.
Mistoqsijiet tal-Kunsilliera
Ma kienx hemm mistoqsijiet.
Aġġornament – Dekasteri u responsabbiltajiet

Il-Viċi Sindku qal li flimkien mal-Kunsillier Dominic Grech raw x’intervent hemm bżonn fuq il-monument tat-Tabib Nikola Zammit. Hu qal li l-intervent huwa minimu u mhux kumplikat, tindif u ristrutturar tal-bażi.  Huwa qal li qed jinġabru stimi għall-monument fid-daħla tas-Siġġiewi minn naħa Ta’ Kandja.
Il-Kunsillier Charles Vassallo qal li reġa tkellem mal-uffiċjali tal-ERA rigward il-proċedura ta’ installazzjoni ta’ camera.  Hu qal li din issir skont il-gravita’ tal-każ u skont il-bżonn.  Hu qal li t-tindif għall-festa huwa kollox kordinat mal-kuntrattur li ser ikun qed juża servizzi tad-Dipartiment tat-Tindif bħas-sena l-oħra. Ser isir ukoll ħasil tal-pjazza u toroq biswit qabel u wara l-festa. Il-Kunsillier Vassallo qal li saret il-preżentazzjoni ta’ laptop lill-Grupp Scouts Siġġiewi finanzjat mill-premju tal-European Week for Waste Reduction li saret b’koperazzjoni sħiħa tal-membri tas-Siġġiewi Scouts group.
Il-Kunsilliera Stephanie Vassallo qalet li qed tikkoordina data biex ingħataw il-kotba lill-iskola, il-librerija pubblika u l-grupp tal-quddies tat-tfal.  Dawn ġew mixtrija minn fondi tar-Reġjun Punent.  Hija qalet li l-attivita’ għal farewell tal-year 6 saret u kienet suċċess.  Din saret ukoll mal-grupp ta’ żgħażagħ tal-Erasmus.  Inħarġu il-korsijiet tas-sajf fejn din is-sena ser isir arti, lingwi taljan u Spanjol, ħjata u crochet.  Hemm bżonn li ssir promozzjoni u ssuġġeriet li jiġu printjati flyers u jitqassmu l-iskola.

Aġġornament – Proġetti infrastrutturali u inizjattivi
Reading Garden
Is-Sindku qal li l-proġett issa huwa lejt u jonqos il-parti tat-triq tal-ġenb.  Hu rrefera għall-addendum imsemmi qabel u qal li kellu jinbidel il-materjal għal iktar resistenti.  Hu qalli dan jirrifletti il-varjazzjoni fil-prezz. Is-Sindku propona data għas-serata f’ġieħ Fr Nicholas Cachia kif diġa miftieħem, li ssir il-Ħamis 16 ta’ Lulju 2026.  Huwa talab li jsir koordinament dwar din l-attivita’.

Vjal Kulħadd

Is-Sindku informa li għalissa waqaf ix-xogħol tal-iskavar fit-triq u l-gandott ser jintradam u jsir tindif kif possibbli bi preparazzjoni għall-festa, anka peress li hemmhekk ser ikunu qed jintramaw il-kiosks.  Il-Kunsillier Charles Vassallo saqsa dwar l-istreet furniture.  Is-Sindku qal li ser jikkorrispondi ma’ IM dwar dan biex il-proġett ikun komplut, anka peress li għal kunsill mhux possibbli li fl-immedjat tinxtara l-għamara tat-triq.

Xogħol tad-Dipartiment tax-Xogħolijiet

Is-Sindku qal li ġie komunikat li ġiet ikkonfermata t-talba tal-Kunsill għal xogħol fi Pjazza San Ġwann u anka mad-dawra ta’ san Nikola fil-Pjazza.  Hu qal li eventwalment ser jitkompla x-xogħol li jmiss tal-bankini.

Tenders
Is-Sindku talab lis-Segretarju Eżekuttiv tispjega.

Is-Segretarju Eżekuttiv qalet li llum għalqet id-data għas-sottomissjonijiet tat-tender for the Supply and delivery of an electric van LCS52/2025/1.  Hi qalet li kien hemm żewġ sottomissjonijiet.  Talbet li l-Kunsill japprova l-formazzjoni tal-bord tal-għażla.  Is-Sindku propona li l-bord ikun magħmul minn Ryan Cachia fil-pożizzjoni ta’ Sindku, u Stephanie Vassallo fil-pożizzjoni ta’ Viċi Sindku, il-Kunsillier Christopher Farrugia minority leader bħala evalwaturi u l-Kunsillier Charles Vassallo bħala chairman tal-Bord. Il-Kunsill unanimament approva l-formazzjoni tal-bord.

Is-Segretarju Eżekuttiv qalet li t-tender tal-gym għadu fil-proċess waqt li t-tender tal-lattrina tal-Pjazza (LCS9/25/1) ġie estiż sas-16 ta’ Lulju 2026.
GS/50009/2026 – Approvazzjoni ta’ fondi UPF – Lattrina Pjazza (Ref. LCS9/25)

Is-Sindku talab lis-Segretarju Eżekuttiv tispjega.  Is-Segretarju Eżekuttiv qalet li rċeviet konferma li l-fondi ġew riservati.  Hija qalet li malli jiġi evalwat it-tender, jintbagħtu d-dokumenti biex jitkompla l-proċess għall-fondi u eventwalment jiġi ffirmat il-Kuntratt mal-PA.
Parteċipazzjoni fil-European Week of Regions and Cities – Brussell 12-14 Oct 2026

Is-Sindku informa li r-Reġjun Punent ser ikun qed jiffinanzja l-biljett tal-ajru biex Sindku jew rappreżentant ikun jista jattendi għal European Week for Regions and Cities fi Brissell mit-12 sal-14 t’ Ottubru 2026.  Hu qal li il-Viċi Sindku qed jikkonferma l-attendenza tiegħu.  Il-biljett tal-ajru jkun finanzjat mir-Reġjun filwaqt li jingħata per diem mill-Kunsill kif tippermetti l-liġi.
Approvazzjoni tal-Financial Audit sena 2025

Is-Sindku talab lis-Segretarju Eżekuttiv tispjega.
Is-Segretarju Eżekuttiv irreferiet għar-rapport u financial statements għall-għeluq tas-sena 2025 flimkien mal-Management Letter, kif diġa iċċirkolata.  Hija qalet li flimkien mal-accountant qed iddur il-punti kollha biex tkun tista titħejja r-risposta u jsiru l-aġġustamenti kif neċessarju.  Is-Sindku propona l-approvazzjoni tar-rapport kif preżentat.  Il-Kunsill unaniamment approva.
Rapport Amministrattiv 2025
Is-Sindku preżenta r-rapport Amministrattiv għas-sena ta’ ħidma 2025, li diġa ġie ċċirkolat mal-kunsilliera.  Huwa talab l-approvazzjoni tar-rapport kif preżentat.  Il-Kunsill unanimament approva.
Il-Kunsillier Dominic Grech daħal għal laqgħa fis-7.22pm.

Approvazzjoni tar-Rapport Finanzjarju Q1 (Jannar-Marzu 2026)

Is-Segretarju Eżekuttiv infurmat li minħabba raġunijiet li ma kelliex kontroll fuqhom, ir-rapport ser jiġi preżentat fis-seduta li jmiss.
Tiġdid tal-assikurazzjoni

Is-Sindku talab is-Segretarju Eżekuttiv tispjega.
Is-Segretarju Eżekuttiv spjegat li l-polza tal-assikurazzjoni li tkopri public liability, propjeta u l-assi tal-kunsill ser tiskadi f’Lulju u qed titlob li tiġi mġedda. Hija qalet li ġew inklużi l-attivitajiet kollha li daħlu fil-kalendarju annwali.  Is-Sindku propona t-tiġdid.  Il-Kunsill unanimament qabel li jsir it-tiġdid għal sena oħra.
Festa San Nikola 2026

Is-Sindku qal li l-loġistika għall-festa San Nikola hija lesta.  Saret il-koordinazzjoni mal-għaqdiet, każini, u pulizija. Saret ukoll koordinazzjoni mal-kuntratturi tat-tindif u l-ġbir tal-iskart bl-arranġamenti fuq tas-sena l-oħra.  Ser jinġiebu wkoll ammont ta’ bins biex jitpoġġew fl-area kollha tal-festa minn Triq San Nikola, l-Pjazza, sal-bypass.  Hu rringrazja lill-Kunsill Charles Vassallo tal-koordinament kemm qabel u anka waqt  u wara l-attivita’ beix jara li kollox jimxi kif miftiehem.
Ħatra ta’ bord tekniku biex jittratta claims ta’ ħsarat – aġġornament

Is-Sindku qal li nġiebu kwotazzjonijiet għas-servizz ta’ persuna teknika biex isservi fil-bord biex jitratta claims.  Hu qal li l-irħas offerta mill-Perit D. Vassallo hija ta’ €100 eskluż il-Vat għal kull laqgħa.  Is-Sindku talab li għalhekk jiġi kompost u kkonfermat il-bord u propona żewġ persuni tekniċi li huma l-perit D.Vassallo u l-avukat Dr. Sladden, is-Sindku u s-Segretarju Eżekuttiv.  Hu qal li l-każijiet jiġu trattati individwalment fejn jitħejja rapport tal-evalwazzjoni fuq kull każ.  Id-deċiżjoni finali tittieħed mill-kunsill.  Il-Kunsill unanimament aċċetta l-komposizzjoni tal-bord u li ssir l-ewwel laqgħa għall-każi pendenti.
Mozzjoni – Oġġezzjoni Formali għall-Iżvilupp ta’ Krematorju permezz tal-Applikazzjoni PA/07540/25 – To propose a crematorium and a system of columbarium’s adjacent to an approved cemetery with PA/03568/06. Proposal includes the sanctioning of the construction of boundary walls within the perimeter of the site.

Ippropona l-mozzjoni Is-Sindku Julian Borg 

Issekondata mill-Viċi Sindku Ryan Cachia, il-Kunsilliera Stephanie Vassallo u Charles Vassallo.  Is-Sindku qara l-mozzjoni.

Mozzjoni

Sfond u Premessi

· Billi saret applikazzjoni quddiem l-Awtorità tal-Ippjanar bin-numru PA/07540/25 għall-iżvilupp ta’ krematorju fil-konfini tas-Siġġiewi;

· Billi l-Kunsill Lokali tas-Siġġiewi għandu d-dmir ewlieni li jipproteġi l-ambjent lokali, il-wirt naturali, u l-kwalità tal-ħajja tar-residenti Siġġiwin;

· Billi s-sit propost jinsab f’żona agrikola u d-degradazzjoni ta’ raba’ rari u attiv imur kontra l-politika ta’ sostenibbiltà u l-ħarsien tal-bdiewa tagħna;
· Billi dan l-iżvilupp huwa propost f’żona sensittiva ħafna fuq wied (Żona ta’ Protezzjoni tal-Widien), fejn xogħlijiet bħal dawn jistgħu jikkawżaw ħsara ambjentali irriversibbli lill-ekosistema u l-ilmijiet tal-pajsaġġ naturali tagħna (watercourses);

· Billi proġett ta’ din in-natura se jiġġenera żieda sostanzjali fit-traffiku f’żona li mhix iddisinjata biex tiflaħ għal dan il-volum, b’konsegwenzi negattivi ta’ tniġġis u periklu għas-sigurtà fit-toroq tal-madwar;

· Billi skont il-mappa uffiċjali tal-politika dwar il-Krematorji (Map C1 Search Area for Crematoria), is-sit indikat f'din l-applikazzjoni jinsab kompletament barra mil-linja l-ħamra li tiddefinixxi ż-żona ta' tiftix permissibbli (Search Area), u b'hekk huwa sit eskluż u mhux eliġibbli għal dan it-tip ta' żvilupp ambjentali;

Għaldaqstant, dan il-Kunsill Lokali jirriżolvi li:

1.
Iddikjara ruħu uffiċjalment kontra l-iżvilupp tal-krematorju skont l-applikazzjoni PA/07540/25 minħabba li s-sit propost jaqa' barra miż-Żona ta' Tiftix (Search Area) uffiċjali, kif ukoll għar-raġunijiet ambjentali, agrikoli u ta’ traffiku hawn fuq imsemmija.

2.
Iressaq oġġezzjoni formali f’isem il-Kunsill Lokali u r-residenti tas-Siġġiewi lill-Awtorità tal-Ippjanar (PA) fiż-żmien allokat, fejn tiġi ppreżentata din il-mozzjoni flimkien mar-raġunijiet imsemmija hawn fuq.

3.
Jitlob lis-Segretarju Eżekuttiv biex jikkomunika din id-deċiżjoni u r-raġunijiet tekniċi u ambjentali tagħha mill-aktar fis possibbli lill-Awtorità tal-Ippjanar, lill-Awtorità għall-Ambjent u r-Riżorsi (ERA), lill-Ministeru tal-Enerġija, Ambjent u Riġenerazzjoni tal-Port il-Kbir u lill-midja.
Mehmuża: Linja Gwida dwar il-Politika u d-Disinn għall-Iżvilupp ta' Krematorji waħedhom (Standalone) “Partial Review of the Cemeteries Policy and Design Guidance 2015  Policy and Design Guidance for the development of standalone Crematoria”
Il-Kunsill iddiskuta l-mozzjoni. Il-Viċi Sindku rrefera għal każ simili fil-Gudja, u r-raġunjiet għaliex l-applikazzjoni ġiet rifjutata.  Hu qal li hemm l-istess bażi fil-lokalita’ tagħna.  Hu rrefera għal-linja gwida imsemmija fil-Mozzjoni.  Hu qal li l-Kunsill huwa r-rappreżentant tar-residenti u rridu nissalvagwardjaw dak li għandna u l-ambjent li fadlilna fis-Siġġiewi.
Il-Kunsillier Charles Vassallo qal li hemm pożizzjoni ċara għal oġġezzjoni qawwija kontra din l-applikazzjoni.  U għandna noġġezzjonaw bil-qawwa biex iż-żona rurali tas-Siġġiewi tinżamm tali.

Il-Kunsilliera Stephanie Vassallo qalet li għandna nibżgħu għall-art agrikola li fadlilna u bħala Kunsill noġġezzjonaw f’isem ir-residenti.

Il-Kunsillier Dominic Grech qal li għalkemm m’għandux ħafna dettalji fuq dan l-iżvilupp ra l-punti tal-mozzjoni u ra li l-punti huma kollha rraġunati u ma jsibx problema li jaderixxi mal-mozzjoni.  Hu saqsa jekk għandiex informazzjoni dwar id-densita’ tal-art.  Is-Sindku ta spjega minn fuq is-sit tal-awtorita’ tal-ippjanar.  Is-Sindku qal li jekk dan ikun l-uniku krematorju f’Malta, ser iġib influss kbir ta’ nies u vetturi.  Hu ta statistika ta’ kemm Maltin għamlu użu mis-servizz barra minn xtutna.
Is-Sindku talab votazzjoni.

Il-Mozzjoni għaddiet b’vot unanimu.

Is-Sindku talab li jiġi kkuntattjat immedjatament il-Perit tal-Kunsill biex tiġi sottomessa l-oġġezzjoni sad-19 ta’ Ġunju 2026.
Xogħolijiet f’Għar Lapsi – aġġornament

Is-Sindku qal li jinsab disappuntat li wara diversi emails u anka messaġġi privati mal-Ministeru għadu ma rċieva l-ebda risposta jew appuntament bħala Sindku. Hu qal li l-informazzjoni u aġġornament fuq il-proġett kellu jaraha fuq paġna tas-social media minn kunsillier, u la hu bħala sindku u lanqas uffiċjalment ma rċevejna informazzjoni.  Hu qal li reġa kkuntattja l-perit tal-proġett u wkoll lill-Onorevoli Civelli, issa Ministru tal-Xogħolijiet Pubbliċi biex ikollu infromazzjoni uffiċjali.  Is-Sindku qal li la darba l-kunsill m’għandux fondi biex jagħmel tali proġett, l-unika ħaġa li jista’ jagħmel hu li jsegwi x-xogħolijiet mad-dipartiment u jagħti aġġornament lill-pubbliku.  Hu qal li l-pubbliku jistenna informazzjoni mill-kunsill.  Rigward diversi kummenti u lmenti mill-pubbliku dwar aċċessibilta’, is-Sindku qal li jekk hemm periklu fil-bajja, il-gate għandha tkun magħluqa għal kulħadd, u l-pulizija għandhom ikunu responsabbli li ma jħallu l-ħadd jaċċessaw.  Hu qal li ġew irrapurtati każi ta’ abbuż minn min ingħata l-aċċess għall-katnazz.  Il-Kunsillier Dominic Grech qal li l-Kunsill għandu joħroġ stqarrija dwar dan u struzzjonijiet ċari biex anka jneħħi mir-responsabilta’ legali.
Approvazzjoni tal-Fond ta’ Aġġustament
Is-Sindku talab lis-Segretarju Eżekuttiv tispjega.
Is-Segretarju Eżekuttiv infurmat li l-applikazzjoni għall-fond ta’ aġġustament bħala belt ġiet milqugħa, u l-kunsill ingħata €10k addizzjonali fl-allokazzjoni biex jintużaw fuq konservazzjoni ta’ wirt storiku.

Materji konnessi mal-Awtorita’ tal-Ippjanar

Is-Segretarju Eżekuttiv ippreżentat lista ta’ applikazzjonijiet li daħlu mal-awtorità tal-Ippjanar biex isir xi tip ta’ żvilupp fis-Siġġiewi.
Inġibdet l-attenzjoni fuq applikazzjoni PA03305/26

Wara diskussjoni, kien hemm qbil li , il-Kunsill Lokali tas-Siġġiewi joġġezzjona għall-proposta ta’ installazzjoni ta’ billboard fid-daħla tas-Siġġiewi.  Il-Kunsill iqis li tali struttura ser ikollha impatt viżiv negattiv fuq wieħed mill-aċċessi prinċipali tal-lokalità, billi tfixkel u tnaqqas mill-karattru estetiku u rurali taż-żona. Id-daħla tas-Siġġiewi tifforma parti importanti mill-identità tal-lokalità u tikkontribwixxi b’mod sinifikanti għall-apprezzament tal-pajsaġġ u x-xenarju urban tal-madwar.  Il-billboard propost ser joħloq element ta’ tniġġis viżiv bla bżonn, b’effett negattiv fuq il-kwalità tal-ambjent għar-residenti u l-viżitaturi.  Kien hemm qbil li tiġi sottomessa oġġezzjoni mal-PA f’dan is-sens.  Din tagħlaq fid-19 ta’ Ġunju 2026.
Rapport tal-Korrispondenza

Is-Segretarju Eżekuttiv preżentat lista tal-korrispondenza mill-aħħar Seduta sal-lum.

Rapport tal-ilmenti

Is-Segretarju ppreżentat ir-rapport tal-ilmenti li l-Kunsill irċieva bejn l-aħħar Seduta u llum.
Kunsiderazzjoni u approvazzjoni tal-iskeda ta’ pagamenti

Is-Segretarju Eżekuttiv ippreżentat l-iskeda tal-pagamenti.
Is-Sindku propona l-approvazzjoni tal-pagamenti.  Il-Kunsill unanimament approva.
Items oħra ta’ xogħol ieħor li jkun meħtieġ
Il-Viċi Sindku staqsa dwar il-blue bay ta’ quddiem il-Bank of Valletta. Is-Sindku qal li dik hija communial peress li qegħda viċin il-bank u faċilitajiet oħra fil-pjazza u talab li tiġi installata t-tabella.
Il-Kunsillier Charles Vassallo ġibed l-attenzjoni dwar tappiera tal-WSC sfronduta fi Triq il-Qrendi li qegħda perikoluża.  Hemm oħra simili fit-Triq l-Imqabba (Ta’ Kandja).  Huwa talab ukoll jekk jistax jinżeba ir-railing fi Triq il-Granmastri minn IM peress li triq arterjali.  Qal ukoll li Għar Lapsi fil-parking area fadal bin mill-qodma biex eventwalment jitneħħa.

Il-Kunsilliera Stephanie Vassallo ġibdet l-attenzjoni dwar il-bandli ta’ Għar Lapsi li qegħdin f’kundizzjoni ħażina u li joħolqu periklu.  Is-Sindku qal li bħalissa qed issir evalwazzjoni fuq il-ħsarat u l-bandli huma beyond repair. Qal ukoll li hemm ħsarat oħra apparti l-bandli, fil-pitch kemm il-grada u anka l-flooring, fencing, siġar, għamara u ħitan.  Hu qal li qed isiru diskussjonjiet, flimkien mal-kunsillier Albert Pace biex jinstab finanzjament għal upgrade komplut tal-post.  Eventwalment il-bandli ser jinqalgħu biex ma jintużawx.
Il-Kunsillier Dominic Grech ġibed l-attenzjoni dwar is-siġar li tħawlu riċentement fit-Triq ta’ Blat il-Qamar.  Hu qal li nnota li hemm minnhom neqsin.  Is-Sindku qal li din il-ġimgħa tneħħew 4 siġriet minnhom li ma qabdux.  Hu qal li dawn tneħħew u jerġgħu jitħawlu oħrajn f’Ottubru meta jkun l-aħjar żmien.  Dwar it-tisqija dawn qed jissaqqew regolarment mill-kuntrattur bħala parti mill-kuntratt.
Tmiem tal-laqgħa u aġġornament

Il-laqgħa intemmet fit-8.40 ta’ filgħaxija.

Is-Sindku propona li l-laqgħa li jmiss issir nhar it-Tnejn 20 ta’ Lulju 2026 fis-6.00 ta’ filgħaxija.

Konfermati, illum 20 ta’ Lulju 2026
Ryan Cachia
Ritienne Giorgino

Sindku
Segretarju Eżekuttiv

